"En af de farligste jihadister, som er tilbageholdt i Spanien."

Sådan betegnede det spanske indenrigsministerium den nu 28-årige danske syrienkriger Ahmed Samsam, da de anholdt ham for et år siden i den sydspanske by Estepona.

Og efter et år i flere spanske fængsler skal Ahmed Samsam nu for retten i Spanien.

Den spanske anklagemyndighed kræver ham idømt syv års fængsel for en række terrorrelaterede lovovertrædelser:

Myndighederne vil have den 28-årige mand dømt for at have kæmpet for terrororganisationen Islamisk Stat (IS) fra 2012 til 2015.

Desuden mener de, at Ahmed Samsam forsøgte at skaffe våben i Spanien, som skulle bruges til terroraktiviteter, og at han frem til sin anholdelse har været i kontakt med flere IS-medlemmer i Syrien.

Læs også : Dansk kriger i Syrien: Jeg er her til sejren eller døden

I anklageskriftet kan man også læse, at Ahmed Samsam ifølge de spanske myndigheder aktivt har arbejdet for at finansiere terrorisme ved at sende penge til andre syrienkrigere.

"Ingen problemer i Danmark"

Anklagerne undrer Ahmed Samsam, fortæller han i et interview med DR Nyheder fra fængslet i Spanien.

- Det foruroliger mig allermest, at jeg får at vide, at bare fordi jeg har været i Syrien, kan jeg få en lang fængselsdom her i Spanien, siger han.

Hver uge kan han tale i telefon 40 minutter fra fængslet, men kun fem minutter ad gangen.

Derfor har det været muligt for DR at være i kontakt med ham.

- Jeg har jo ikke nogen problemer i mit hjemland, Danmark, fordi jeg har været i Syrien, siger han.

Ahmed Samsam fortæller åbent, at han har rejst til Syrien flere gange, og at han har været til bekymringssamtaler hos Politiets Efterretningstjeneste (PET) på grund af rejserne.

Læs også : Store A sigtes ikke for krigsdeltagelse

Danske myndigheder efterforskede i 2014 en sag mod Ahmed Samsam, fordi han var meldt til politiet for at støtte oprørsgrupper med terrorrelationer i Syrien, men sagen blev aldrig til noget.

Og netop de danske myndigheders kendskab til ham, vil Ahmed Samsams advokat gerne inddrage i den spanske sag i et forsøg på at få Ahmed Samsam frikendt for terror-anklagerne. Men det har han ikke fået lov til af dommerne, der ifølge en retsbog mener, at de informationer er "ubrugelige eller unødvendige."

Har fortalt DR om sin kamp

Fra 2012 til 2015 rejste Ahmed Samsam flere gange til i Syrien for at kæmpe.

Her mødte DR's mellemøstkorrespondent, Puk Damsgaard, den nu terrortiltale mand.

Han fortalte, at han deltog i oprøret mod den en syriske præsident, Bashar al-Assad. Han var jihadist, men mindre ekstrem end Islamisk Stat, sagde han.

Den 28-årige mand afviser at være terrorist.